कप जीतने से टीम इंडिया की बढ़ेगी ब्रांड वैल्यू  
इस जीत से कप्तान धोनी के साथ-साथ युवराज और अपेक्षाकृत नए खिलाड़ी विराट कोहली, सुरेश रैना को अच्छा खासा लाभ तत्काल होने का अनुमान है।
क्रिकेट का विश्व कप जीतने के बाद भारतीय खिलाड़ियों की ब्रांड वैल्यू अब नई ऊंचाइयों पर होगी। यानी अब उन्हें विभिन्न उत्पादों के प्रचार-प्रसार के लिए अधिक राशि की पेशकश की जाएगी।  इस जीत से कप्तान महेंद्र सिंह धोनी के साथ साथ युवराज सिंह और अपेक्षाकृत नए खिलाड़ी विराट कोहली, सुरेश रैना को अच्छा खासा लाभ तत्काल होने का अनुमान है। सचिन तेंदुलकर तो इस लिहाज से पहले ही बहुत मजबूत है लेकिन विश्व कप में जीत उनकी ब्रांड वैल्यू को नए सिरे से चमक देगी।  खेल प्रबंधन कंपनी पीएमजी के मुख्य परिचालन अधिकारी मलराय डीसूजा ने कहा, 'टीम इंडिया की ब्रांड वैल्यू कई गुणा बढ़ेगी। अनेक ब्रांड तथा कंपनियां क्रिकेटरों को खुद से जोड़ना चाहेंगी। इस जीत का लाभ केवल बड़े खिलाड़ियों को नहीं होगा बल्कि अन्य युवा खिलाड़ी भी फायदे में रहेंगे।' उन्होंने कहा कि इस जीत के बाद खिलाडियों के प्रचार-प्रसार शुल्क में 20 प्रतिशत तक वृद्धि हो सकती है। इसके अलावा उनसे अपने उत्पादों का प्रचार करवाने वाली कंपनियों की संख्या भी बढ़ेगी।